### Beslutningstema

I denne sag skal der tages stilling til, om en virksomhedsejer, kan få tilladelse til at forlænge sin indkørsel med 12m.

### Historik

I 2018 blev der lavet et vejprojekt i [adresse], hvor fortovene blev hævet, og asfalten blev fornyet. I den forbindelse blev fortovskanten forhøjet, så virksomhedsejer og kunder ikke længere kan køre ud over den i en almindelig bil.

Ejer af Byvej 2, [adresse], har ansøgt om at få lovliggjort en asfaltrampe på 32 meter, der var anlagt uden tilladelse, foran erhvervs- og privatbolig Byvej 2, Bådsbøl Ballum. Der blev meddelt afslag på lovliggørelse på grund af nærheden til krydset [adresse] samt at den brede udkørsel vil virke uoverskuelig for forbipasserende trafik. Derudover er der risiko for, at gæster parkerer vinkelret på bygningen, for derefter, at bakke ud på Byvej.

### Sagsfremstilling

I denne sag er der søgt om tilladelse til at udvide asfaltrampen med ca. 12 m. Det betyder, at asfaltrampen vil få en længde på ca. 20 m. (Bilag 5: ansøgning med billeder i).

I Tønder Kommune er der praksis for at en adgangsvej er enten fire eller seks meter i bymæssig bebyggelse, dette kan der dispenseres fra i særlige tilfælde.

Teknik- og miljøudvalget skal i denne sag tage stilling til, om der skal dispenseres.

I de tilfælde hvor en asfaltrampe er mere end seks meter når der er lægges ny asfalt, vil længden på rampen sædvanligvis bibeholdes, hvis der ikke er forhold af f.eks. trafiksikkerhedsmæssig karakter der gør, at Kommunen ønsker at forkorte rampen.

Ansøger har før renovering af vejen haft en asfaltrampe på 8 meter, samt mulighed for at køre ned over fortovskanten. Efter renoveringen er det nu kun muligt at køre ned over asfaltrampen.

Ansøger lægger til grund for sin ansøgning, at han har problemer med at drive sin virksomhed effektivt. Virksomheden er et autoværksted, hvor der afleveres flere kundebiler hver dag. Da pladsen foran værkstedet er trang, skal han og de ansatte ofte køre flere biler ud for at få fat i den ene bil, der skal afleveres eller køres ind i værkstedet.

Ansøger vil gerne have mulighed for, at kunderne, der har haft deres bil til reparation på værkstedet, kan køre bilen direkte ud fra pladsen foran værkstedet. Ansøger fortæller, at han primært ernærer sig ved reparation af biler, og at det er sjældent, at han har en salgsbil, hvorfor der ikke vil være meget trafik på rampen.

Ofte afhentes bilerne efter, at værkstedet er lukket. Som det er i dag, risikerer ejeren af værkstedet at blive ringet op ud på aftenen, fordi kunderne ikke kan få deres bil ud.

Ansøger har undersøgt muligheden for, at forpagte hjørnet af matrikel 47 Husum-Ballum, [adresse], hvor han vil kunne anlægge en parkeringsplads. Ansøger mener ikke, at der er mulighed for at etablere nedkørsel over ejendommen pga. niveauforskel mellem matriklerne. (Se kort bilag nr. 6)

De eneste muligheder, ansøger ser, som kan afhjælpe virksomhedens logistiske problemer, er ved enten at udvide asfaltrampen til de ca. 20 meter eller at kommunen sænker fortovet igen.

Ansøger mener ikke, at trafiksikkerheden forringes ved den længere asfaltrampe, fordi der ikke er nogen indvirkning på oversigtsforholdene, og fordi der vil være en hurtigere afvikling af trafikken fra værkstedet til Byvej.

Forvaltningen vurderer at hensynet til trafiksikkerheden taler imod, at der etableres en asfaltrampe på 20 meter, idet

* der over en længde på 20 m kan være ud- og indkørende køretøjer over et fortov,
* en lang asfaltrampe vil kunne være årsag til uhensigtsmæssige manøvrer, hvor asfaltrampen kan give mulighed for, at Byvej anvendes som manøvreareal for matriklen,
* asfaltrampen er placeret relativt tæt på krydset, hvilket kan forringe trafikafviklingen fra [adresse], og
* cyklister presses længere ud på vejen over et længere stykke.

Forvaltningen bemærker endvidere, at der kun er køresten ud for den etablerede rampe, hvorfor kørsel på fortovet medfører risiko for, at fortovet sætter sig og risiko for øgede udgifter til vedligeholdelse.

Endeligt bemærker forvaltningen, at sagen vil skabe præcedens i lignende sager.

**Alternativ 1:**
Der gives tilladelse til, at ansøger kan etablere en forlænget asfaltrampe, herunder at isætte skrårist og skifte fliser ud til kørefliser.

Beslutningen vil imødekomme hensynet til ansøgeren fremfor hensynet til trafiksikkerheden.

**Alternativ 2:**
Der gives afslag på at forlænge asfaltrampen.

Beslutningen sætter hensynet til trafiksikkerheden over hensynet til ansøgerens ønske.

### Økonomi

Der er ingen økonomi knyttet til projektet. Ansøger betaler alle afledte udgifter til etablering af en eventuel forlængelse af asfaltrampe. Eventuelle øgede udgifter til fremtidig vedligeholdelse af fortovet vil blive afholdt indenfor driftsbudgettet.

### Lovgrundlag

Lov om offentlige veje: kap. 6 - Adgangsforhold til offentlige veje

### Indstilling Fagchefen for Teknik og Miljø indstiller,

at der meddeles afslag til det ansøgte.

### Beslutning

Indstillingen godkendes ikke, idet Teknik og Miljøudvalget besluttede alternativ 1.

Ronni Simonsen (A) deltog ikke i mødet.